SK Úradný vestník Európskej únie L 293/62

ROZHODNUTIE KOMISIE

z 10. novembra 2010,

ktorým sa mení a dopĺňa časť 1 prílohy E k smernici Rady 92/65/EHS, pokiaľ ide o vzor veterinárneho osvedčenia pre zvieratá z poľnohospodárskych podnikov

[oznámené pod číslom K(2010) 7640]

(Text s významom pre EHP)

(2010/684/EÚ)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v oddiele I prílohy A k smernici 90/425/EHS, a na ich dovoz do Spoločenstva (1), a najmä na jej článok 22,

keďže:

(1) V článku 10 smernice 92/65/EHS sú stanovené požiadavky na zdravie zvierat, ktorými sa riadi obchod so psami, s mačkami a fretkami.

(2) V časti 1 prílohy E k smernici 92/65/EHS sa stanovuje vzor veterinárneho osvedčenia na obchodovanie so zvieratami z poľnohospodárskych podnikov vrátane psov, mačiek a fretiek.

(3) Nariadením Európskeho parlamentu a Rady (ES) č. 998/2003 (2) sa stanovujú veterinárne požiadavky uplatniteľné na nekomerčné premiestňovanie spoločenských zvierat a pravidlá uplatňujúce sa na kontroly takéhoto premiestňovania. Toto nariadenie sa vzťahuje na premiestňovanie druhov spoločenských zvierat uvedených v jeho prílohe I v rámci členských štátov alebo z tretích krajín. Psy, mačky a fretky sú uvedené v častiach A a B danej prílohy.

(4) Požiadavky stanovené v nariadení (ES) č. 998/2003 sa líšia v závislosti od toho, či sú spoločenské zvieratá premiestňované medzi členskými štátmi, alebo z tretích krajín do členských štátov. Okrem toho sa požiadavky takýchto premiestňovaní z tretích krajín ďalej líšia podľa toho, či sú tretie krajiny uvedené v oddiele 2 časti B prílohy II k uvedenému nariadeniu, alebo či sú uvedené v časti C uvedenej prílohy.

(5) Aby sa zabránilo komerčnému premiestňovaniu, ktoré je podvodne maskované ako nekomerčné premiestňovanie spoločenských zvierat v zmysle nariadenia (ES) č. 998/2003, v článku 12 uvedeného nariadenia sa stanovuje, že požiadavky a kontroly stanovené smernicou 92/65/EHS sa majú vzťahovať na premiestňovanie viac ako piatich zvierat v prípade, že sú do Únie privezené z tretej krajiny, ktorá nie je v zozname tretích krajín uvedenom v oddiele 2 časti B prílohy II k uvedenému nariadeniu.

(6) Aby sa zabránilo tým istým praktikám a aby sa zabezpečilo jednotné uplatňovanie nariadenia (ES) č. 998/2003, v nariadení Komisie (EÚ) č. 388/2010 zo 6. mája 2010, ktorým sa vykonáva nariadenie Európskeho parlamentu a Rady (ES) č. 998/2003, pokiaľ ide o maximálny počet spoločenských zvierat určitých druhov, ktoré môžu byť predmetom nekomerčného premiestňovania (3), sa stanovuje, že ak sa do členského štátu dováža viac ako päť psov, mačiek a fretiek z iného členského štátu alebo tretej krajiny uvedenej v oddiele 2 časti B prílohy II k nariadeniu (ES) č. 998/2003, uplatňujú sa tie isté pravidlá.

(7) V osvedčení stanovenom v časti 1 prílohy E k smernici 92/65/EHS, zmenenej a doplnenej rozhodnutím Komisie 2010/270/EÚ (4), sa zohľadňujú ustanovenia nariadenia (EÚ) č. 388/2010.

(8) Skúsenosti s uplatňovaním nariadenia (EÚ) č. 388/2010 ukázali, že ustanovenia uvedeného nariadenia v určitých prípadoch neprimerane ovplyvňujú premiestňovanie obmedzeného počtu psov, mačiek a fretiek, ktoré sa premiestňujú často alebo ktoré sa na nekomerčné účely premiestňujú v počtoch väčších ako päť s cieľom zúčastniť sa na určitých športových podujatiach alebo prehliadkach.

(9) Pre tieto prípady je vhodné zaviesť obdobie platnosti veterinárnych osvedčení, ktoré je dlhšie ako obdobie platnosti veterinárnych osvedčení vydaných pre iné druhy podľa vzoru stanoveného v časti 1 prílohy E k smernici 92/65/EHS.

(10) V nariadení Komisie 2004/824/ES z 1. decembra 2004 o zavedení vzorového veterinárneho osvedčenia pre psov, mačky a fretky pri ich nekomerčnom premiestňovaní z tretích krajín do krajín Spoločenstva (5) sa stanovuje, že veterinárne osvedčenie stanovené v prílohe k uvedenému nariadeniu platí pri premiestňovaní v rámci Únie počas obdobia štyroch mesiacov od dátumu jeho vydania alebo do dátumu skončenia doby účinnosti očkovania proti besnote, podľa toho, ktorý dátum nastane skôr.

(11) V záujme konzistentnosti právnych predpisov Únie je vhodné, aby platnosť osvedčení pre psov, mačky a fretky, stanovených v časti 1 prílohy E k smernici 92/65/EHS bola rovnaká ako platnosť osvedčenia stanoveného v prílohe k rozhodnutiu 2004/824/ES.

(12) Smernica 92/65/EHS by sa preto mala zodpovedajúcim spôsobom zmeniť a doplniť.

(13) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

Časť 1 prílohy E k smernici 92/65/EHS sa nahrádza textom prílohy k tomuto rozhodnutiu.

Článok 2

Toto rozhodnutie je určené členským štátom.

V Bruseli 10. novembra 2010 Za Komisiu John DALLI člen Komisie

(1) Ú. v. ES L 268, 14.9.1992, s. 54.

(2) Ú. v. EÚ L 146, 13.6.2003, s. 1.

(3) Ú. v. EÚ L 114, 7.5.2010, s. 3.

(4) Ú. v. EÚ L 118, 12.5.2010, s. 56.

(5) Ú. v. EÚ L 358, 3.12.2004, s. 12.